С цел изграждане на устойчив енергиен съюз, в центъра на който е заложена амбициозна политика по отношение на климата, ЕС се ангажира да засили своя диалог със съседните на ЕС държави относно енергийната сигурност, реформите на енергийния пазар и насърчаването на устойчивата енергия. ЕС разчита в голяма степен на съседните държави за безопасно, сигурно и предвидимо производство и пренос на енергия, поради което трябва да засили своя диалог със страните партньори относно енергийната сигурност и устойчивото производство. Освен това енергетиката е ключов фактор за стабилното развитие и устойчивостта на самите партньори.

Някои от нашите партньори разчитат на значителни или потенциално значителни доходи от енергийните си ресурси или от положението си на транзитни държави. Икономическата стабилност на всички партньори обаче зависи в по-голяма или по-малка степен от устойчивия баланс между тяхното енергопотребление и профила на енергийните им доставки или производство. Някои държави партньори на изток са уязвими по отношение на прекалената зависимост от определени доставчици и поради това за тях е от жизненоважно значение да засилят суверенитета си чрез диверсифициране на източниците на доставки. ЕС ще продължи да подкрепя тези усилия. Други държави на юг също са изправени пред предизвикателства в управлението на растящото търсене на енергия.

Инициативи, като например създаването на капацитет за реверсивен пренос на газ за Украйна, завършването на Южния газов коридор и оптималното използване на нови енергийни находища, като същевременно се оценяват и предотвратяват потенциалните рискове, са важни за постигането на паневропейска енергийна сигурност.

Засилването на сътрудничеството в областта на енергийната ефективност, възобновяемите енергийни източници, управлението на търсенето и действията за смекчаване на последиците от изменението на климата и за адаптиране към него ще помогне за развитието на по-ефикасни, конкурентоспособни, устойчиви и стабилни икономики, като същевременно ще допринесе за подобряване на енергийната самостоятелност и за намаляване на емисиите. Насърчаването на пълното прилагане на споразумението за климата, което се очаква да бъде постигнато на срещата в Париж, и на последващите мерки, включително ангажиментите на нашите партньори, са важни за постигането на тези цели. ЕС ще работи за обмена на най-добри практики и за провеждането на съвместни изследвания, включително за постепенното прекратяване на субсидиите за изкопаеми горива, въвеждането на солидни рамки за мониторинг, докладване и проверка на емисиите, включително, в по-дългосрочен план, на системи за търговия с емисии, които биха могли да се свържат със схемата за търговия с емисии на ЕС, когато станат готови за това.

За да увеличи възможностите за инвестиции и търговия, ЕС ще засили пълната интеграция на енергийния пазар с Република Молдова, Украйна и Грузия посредством енергийната общност. ЕС следва също така да продължи регулаторното сближаване с други партньори в области от взаимен интерес. Що се отнася до страните партньори от южното съседство, ЕС ще предложи индивидуализирано сътрудничество с цел насърчаване на производството, разпределението, търговията и ефективното потребление на енергия. Като първа стъпка, ЕС ще работи със заинтересованите партньори и Международната агенция по енергетика за изготвяне на пълни прегледи на енергийната политика по държави, включително за описване на пречките пред инвестициите в енергетиката и идентифициране на подходящи реформи.

ЕС ще подкрепя по целесъобразност подрегионалното сътрудничество в Източното Средиземноморие, Магреб и Южен Кавказ. Извън съседните държави следва да се използва нова тематична рамка за развитие на сътрудничеството с партньори като Турция, Казахстан, Туркменистан и евентуално Ирак и Иран. Това ще улесни трансграничните дейности и инвестиции в тези области, като за основа ще служат успешни инициативи, като например INOGATE. Когато условията са подходящи, ЕС би могъл да обмисли промяна в енергийните отношения с Русия въз основа на международното и европейското право.

V. 2. ИЗМЕРЕНИЕ „СИГУРНОСТ“

Консултацията показва широко застъпено желание в ЕПС да се отдели по-солидно място на сигурността, така че страните партньори да придобият по-голяма устойчивост срещу заплахите, пред които са изправени понастоящем. Новият акцент върху сигурността ще открие широк спектър от нови области на сътрудничество в рамките на ЕПС. Сътрудничеството може да включва реформата на сектора на сигурността, управлението на границите, борбата срещу тероризма и радикализацията и управлението на кризи.

През юни 2015 г. Европейският съвет потвърди необходимостта на партньорите да се предоставят средства и възможности за предотвратяване и управление на кризи, в това число чрез конкретни проекти за изграждане на капацитет с гъвкав географски обхват. Като се имат предвид специфичните предизвикателства в областта на сигурността, пред които са изправени партньорите, ЕС следва да се съсредоточи върху засилването на сътрудничеството по реформата в сектора на сигурността. Като се основава на Европейската програма за сигурност и като я доразвива, новата ЕПС ще даде приоритет на борбата с тероризма и предотвратяването на радикализацията; неутрализирането на тежката и организираната трансгранична престъпност и корупцията; подобряването на съдебното сътрудничество по наказателноправни въпроси и борбата с престъпленията в кибернетичното пространство, в пълно съответствие с върховенството на закона и международното право, включително международното право в областта на правата на човека.

За справяне с първопричините за трансграничните заплахи и за гарантиране на сигурността на общите граници е необходимо проактивно ангажиране със съседните държави като партньори. С цел справяне с трансграничните заплахи следва да бъдат засилени обменът на информация и изграждането на капацитет заедно със заинтересованите държави партньори. Освен това новата ЕПС ще се занимае с междусекторни предизвикателства за сигурността, свързани с миграцията, като например контрабандата на мигранти, трафика на хора, социалното сближаване и защитата/управлението на границите.

Ще бъдат положени допълнителни усилия за интегриране и укрепване на прилагането на Резолюция 1325 на Съвета за сигурност на ООН относно жените, мира и сигурността и на последвалите я резолюции, както и на свързан с равенството между половете аспект в планирането, изпълнението и прегледа на политиката за отбрана.

Реформа в сектора на сигурността: ЕС възнамерява да засили отношенията си с органите на страните партньори, които се занимават с въпроси, свързани със сигурността. Заинтересованите страни партньори следва да бъдат подкрепяни в процеса на реформа на гражданската и военната сигурност. Това сътрудничество може да включва стратегически съвети и съвети в областта на политиката, дейности за изграждане на капацитет и на институции, диалог с гражданското общество и подпомагане на общностни програми за сигурност.

Борба с тероризма и предотвратяване на радикализацията: Заплахата от тероризъм и радикализация засяга както Европа, така и нейните съседи. Ето защо ЕС ще засили работата си с партньорите в областта на борбата с тероризма, включително с цел предотвратяване на радикализацията, борба срещу екстремисткото насилие, подкрепа на мерките на наказателното правосъдие срещу тероризма и противодействие и прекратяване на финансирането на тероризма чрез подходящи рамки за борба с изпирането на пари. Участието на гражданското общество, по-специално на младежките организации, в действията за предотвратяване на радикализацията ще бъде от решаващо значение. Съществуващата Мрежа за осведоменост по въпросите на радикализацията (RAN) и нейният неотдавна създаден център за високи постижения ще представляват важна платформа за обмен и сътрудничество. Действията относно проблеми от по-общо естество, като неефективното правосъдие, неравенството между половете, изказванията, насаждащи омраза, младежката безработица и неграмотността, също ще бъдат част от по-широките усилия за дерадикализация. От ключово значение ще бъде диалогът между културите, като този, който се насърчава от европейската фондация „Анна Линд“.

Неутрализиране на организираната престъпност: Организираната престъпност и корупцията могат да застрашат стабилността в региона в по-общ план. ЕС следва да увеличи подкрепата си за страните партньори в борбата им срещу тежката и организираната международна престъпност, включително в борбата срещу контрабандата на мигранти и трафика на хора и разбиването на престъпните мрежи чрез насърчаване на използването на финансовите разследвания като допълнение към чисто наказателноправните инструменти. За тази цел Европейската програма за сигурност се ангажира с това към работата в рамките на „цикъла на политиката“ (относно тежката и организираната престъпност) да се приобщят и съседни държави. ЕС следва също така да проучи възможността за участие на държавите партньори в съществуващите мрежи за финансово разследване (като например мрежите на звената за финансово разузнаване). Освен това ЕС ще продължи да работи с държавите партньори в областта на борбата с незаконния трафик на хора, незаконния трафик на леко стрелково и малокалибрено оръжие и сътрудничеството в областта на наркотиците и да ги подкрепя в осъществяването на интегрирани и балансирани национални политики в областта на наркотиците. Когато е необходимо, ЕС ще се стреми към подобряване на правната рамка за съдебно и полицейско сътрудничество с държавите партньори и ще работи за нейното изпълнение. Що се отнася до Интерпол, следва да бъде разгледана необходимостта да се продължи изграждането на капацитет за правоприлагане в съседните държави и да се работи за улесняването на обмена на информация с държавите — членки на ЕС, и Европол. Що се отнася до Евроюст, ЕС ще насърчава по-силна ангажираност и сътрудничество с цел да се улесни съдебното сътрудничество по всички разследвания на тежки престъпления.

Борба срещу кибернетичните престъпления: Стратегията на ЕС за киберсигурност осигурява оперативната рамка за по-нататъшно ангажиране с партньори сред съседните държави. ЕС следва да предоставя помощ за изграждане на капацитет за киберсигурност и устойчиви информационни инфраструктури, за борба с киберпрестъпността и кибертероризма, включително чрез анализ на заплахата, чрез насърчаване на специализацията на персонала в органите за правоприлагане, чрез съдебно обучение и чрез подкрепа за създаването на съответните национални политики, стратегии и институции в трети държави. L'UE devrait proposer de les aider à renforcer leurs capacités en matière de cybersécurité et de résilience de l'infrastructure de l'information, ainsi qu'en matière de lutte contre la cybercriminalité et le cyberterrorisme, notamment en analysant les menaces, en favorisant la spécialisation du personnel des services répressifs et la formation du personnel judiciaire et en soutenant la mise en place de politiques, de stratégies et d'institutions nationales dans ce domaine dans les pays tiers.С партньорите си в съседните държави ЕС ще продължи да насърчава ратифицирането и прилагането на Конвенцията от Будапеща за престъпленията в кибернетичното пространство. Конвенцията предоставя модел за разработване на национално законодателство в областта на киберпрестъпленията и основа за международно сътрудничество в тази област.

Намаляване на риска от химични, биологични, радиологични и ядрени оръжия: помощ за партньорите да подобрят готовността и капацитета си за реагиране, включително чрез финансираните от ЕС центрове за високи постижения.

Сътрудничество в областта на общата политика за сигурност и отбрана (ОПСО) и справяне с продължителни конфликти: структурите, създадени в рамките на архитектурата за сигурност и отбрана на ЕС, могат да бъдат форум за обмен на най-добри практики, за сътрудничество по общи цели и за изграждане на капацитет. По този начин ще бъде даден нов тласък на сътрудничеството по свързани с ОПСО въпроси. С цел насърчаване на дух на партньорство и на споделяне на отговорностите за всеки отделен случай следва да бъдат насърчавани участието на държавите партньори в мисиите и операциите по линия на ОПСО и в бойните групи на ЕС и тяхното асоцииране към съответните програми и агенции, като Европейската агенция по отбрана и Европейския колеж по сигурност и отбрана. ЕС ще се стреми да установи диалози по въпросите на сигурността и отбраната с държавите партньори и да улесни участието на длъжностни лица и офицери от държавите партньори в курсове на съответните колежи по отбрана. В съответствие с всеобхватния подход на ЕС към външните конфликти и кризи ще бъдат използвани всички налични средства, включително, когато е необходимо — мисиите и операциите по линия на ОПСО или специалните представители на ЕС, за подкрепа при управлението на кризи и разрешаването на продължителни конфликти в съседните държави.

Управление на кризи и реагиране: ЕС следва да доразвива капацитета на партньорите за ранно предупреждение, превенция и подготвеност, като предлага тесни партньорства в областта на гражданската защита и сътрудничество с механизма за гражданска защита на ЕС. Освен това ЕС ще постави още по-силен акцент върху аспектите на здравната сигурност чрез укрепването на националния капацитет за ефективно реагиране на заплахи за здравето, в това число заразни болести. В контекста на потребности за реакция при кризи може да се пристъпи към достъп до изображения, предоставяни от Сателитния център на ЕС, само след ad hoc решение. От решаващо значение при този подход ще бъде гъвкавостта при програмирането и използването на ЕПС и на други финансови инструменти. Поради това ще се осигури тясна координация както между работата в областта на сигурността, извършвана по линия на Европейския инструмент за съседство, и по-широк кръг от дейности на ОВППС/ОПСО, така и с работата на държавите — членки на ЕС, на двустранна основа, и на съответните международни организации. Следва да се разгледат също така синергиите с други инструменти, а така също и връзките с хуманитарната помощ, основана на принципи и нужди, с устойчивостта и със стабилизирането. В съответствие с всеобхватния подход участието на държавите членки и агенциите на ЕС ще бъде от ключово значение както в разработването, така и в прилагането на подкрепата в сектора на сигурността.